Jeff Radebe praat oor 25 jaar as ministerVoormalige minister Jeff Radebe. (Argieffoto: GCIS) Jeff Radebe, die voormalige kabinetsminister wat Woensdagaand nie in die nuwe kabinet ingesluit is toe pres. Cyril Ramaphosa sy effens kleiner kabinet aangekondig het nie, het Donderdag gesê dit was die grootste eer om onder vyf presidente te dien sedert die aanvang van die demokratiese bedeling in Suid-Afrika. Radebe het die afgelope 25 jaar nie minder nie as sewe keer in ŉ kabinet gedien waartydens hy onder meer betrokke was by die departement van openbare werke, openbare ondernemings, gesondheid, justisie en grondwetlike ontwikkeling asook energie. “Daar is geen groter eer nie as om deur vyf presidente sedert die begin van die demokratiese bedeling vertrou te word om my land en die mense van Suid-Afrika te dien,” het hy in ‘n verklaring gesê. Volgens Radebe is hy trots op dít wat hy oor die jare bereik het asook dit wat hy tot die regering bygedra het. “Die hoogtepunte en laagtepunte van die politieke lewe hou my op ’n goeie plek vir die pad vorentoe.” Radebe het Ramaphosa daarvoor bedank dat hy die departement van energie aan hom toevertrou het. Dié portefeulje was Radebe se laaste voordat Ramaphosa sy kleiner kabinet aangekondig het. “Vyf en twintig jaar in die regering het tyd weg van my geliefdes en ŉ besige program beteken. Die dag toe ek die belofte gemaak het om die ANC te dien, was die begin van ŉ lewenslange verbintenis tot hierdie land asook opofferings ten koste van my familie,” het Radebe gesê. Die voormalige minister sien nou daarna uit om tyd saam met sy familie deur te bring asook nuwe geleenthede aan te gryp, vertel hy. Radebe is Ramaphosa se swaer. Radebe is getroud met Bridgette, Ramaphosa se vrou, dr. Tshepo Motsepe, se suster.